b'\n_START_ARTICLE_\nEl\xc3\xa4intarhanajot 1933\n_START_SECTION_\nPred dirko\n_START_PARAGRAPH_\nPrva dirka El\xc3\xa4intarhanajot 1932 je po\xc5\xbeela velik uspeh, zato organizacija druge dirke ni bila ogro\xc5\xbeena, tokrat sta jo organizirala Suomen Automobiili Klubi (SAK) in Helsingin Moottorikerho (HMK), ki sta za zmagovalca razpisala nagrado 30.000 finskih mark. Steza je bila nekoliko spremenjena, saj je bil ju\xc5\xbeni zavoj Nordenski\xc3\xb6ldinkatu nekoliko bla\xc5\xbeji, zato je bila steza kraj\xc5\xa1a in hitrej\xc5\xa1a kot prej. Dirko so preimenovali v El\xc3\xa4intarhanajot (\xc5\xa1vedsko Djurg\xc4\xbardsloppet), saj je ve\xc4\x8dina Fincev ime povezovalo z legendarnimi \xc5\xa1portnimi mitingi na atlatskem stadionu iz leta 1910, okoli katerega je steza potekala._NEWLINE_Prijavili so se le skandinavski dirka\xc4\x8di, en norve\xc5\xa1ki, \xc5\xa1tiri finski in pet \xc5\xa1vedskih, toda udele\xc5\xbeba Pera Widengrena je bila vpra\xc5\xa1ljiva, saj je razmi\xc5\xa1ljal o udele\xc5\xbebi dirke Targa Florio. Widengren se je vseeno pojavil na dirki s svojo modro Alfo Romeo Monza, kot tudi Eugen Bj\xc3\xb6rnstad s svojo rde\xc4\x8do Monzo in doma\xc4\x8di favorit Karl Ebb v svojem dirkalniku Mercedes-Benz SSK, z enakim dirkalnikom je dirkal tudi B\xc3\xb6rje Dahlin. Sulo Kein\xc3\xa4nen je dal svoj Chrysler v \xc5\xa1vedski tovarni Philipsons Automobil predelati, dodali so magnetni v\xc5\xbeig in \xc5\xa1tirikratni uplinja\xc4\x8d, tudi \xc5\xa1asija je bila povsem nova. Karl-Gustav Sunstedt je nastopal z Bugattijem T35B, s katerim je neko\xc4\x8d dirkal Louis Chiron, na dirki pa so bili \xc5\xa1e \xc5\xa1tirje dirka\xc4\x8di s Fordi, Asser Wallenius, Niilo Jaakkola, Olle Bennstr\xc3\xb6m in Karl-Gustav Johansson. 22. aprila so dirka\xc4\x8di dobili dirkalne \xc5\xa1tevilke.\n_START_SECTION_\nProsti trening\n_START_PARAGRAPH_\nProsti trening je poteka v petek, toda dirka\xc4\x8dem so naro\xc4\x8dili, naj svojo hitrost prilagodijo cestnim pravilom, saj na stezi ni bilo dobro poskrbljeno za varnost gledalcev. Dirka\xc4\x8di s tem ni bili zadovoljni, motilo pa jih je tudi neravno cesti\xc5\xa1\xc4\x8de. Prosti trening se je za\xc4\x8del opoldne in naj bi trajal do \xc4\x8detrte ure popoldne. Kljub naro\xc4\x8dilu o zmanj\xc5\xa1ani hitrosti, pa se je zgodila tragi\xc4\x8dna nesre\xc4\x8da, ko je de\xc4\x8dek nenadoma stekel na stezo in ga je eden od spremljevalnih motoristov povozil do smrti. Ob poldrugi uri so trening prekinili, Widengren je postavil do tedaj najhitrej\xc5\xa1i \xc4\x8das. Ker na stezi niso mogli voziti na polno, so se organizatorji odlo\xc4\x8dili, da bo \xc5\xa1tartna vrsta dolo\xc4\x8dena na podlagi najvi\xc5\xa1je hitrosti po 300 m ravnine na skrivni lokaciji v petek ob \xc4\x8detrti uri popoldne brez gledalcev. Odlo\xc4\x8dili so se za ulico It\xc3\xa4merenkatu, ki je potekala med lesnimi tovarnami in skladi\xc5\xa1\xc4\x8di, policisti pa so zaprli ulico za promet. Dirka\xc4\x8di so imeli le po en poskus, v vrstnem redu Sundstedt, Ebb, Bennstr\xc3\xb6m, Jaakkola, Bj\xc5\x99rnstad, Dahlin, Widengren in Johansson. Wallenius ni \xc5\xa1tartal, Kein\xc3\xa4nen pa je imel te\xc5\xbeave z motorjem in je odpeljal dirkalnik na popravilo. Ko je le pri\xc5\xa1el, je postavil tretji \xc4\x8das, a bil diskvalificiran zaradi zamude. Diskvalificiran je bil tudi Sundstedt, ki mu je v prvem poskusu ugasnil motor in je poskusil \xc5\xa1e v drugo.\n_START_SECTION_\nDirka\n_START_PARAGRAPH_\nPred 43.000 gledalci, od tega jih je 39797 kupilo vstopnico, je na \xc5\xa1taru povedel Ebb, sledili so mu Dahlin, Bennstr\xc3\xb6m in Johansson. Ob koncu prvega kroga je Widengren, ki je slabo \xc5\xa1tartal in padel na za\xc4\x8delje, napredoval na \xc4\x8detrto mesto, kmalu za tem pa na drugo, ko je imel Bj\xc3\xb8rnstad te\xc5\xbeave s sve\xc4\x8dkami in jih je moral v boksih zamenjati, Ebb pa je imel te\xc5\xbeave s pregrevanjem, ker je njegov mehanik pred \xc5\xa1tartom na hladilno odprtino polo\xc5\xbeil \xc4\x8dasopis, ki ga je pozabil umakniti pred \xc5\xa1tartom. Ebb, ki ni videl \xc4\x8dasopisa, je ob koncu tretjega kroga ustavil misle\xc4\x8d, da mu je razneslo motor. Ko pa je opazil in umaknil \xc4\x8dasopis ter se vrnil na stezo, so ga prehiteli \xc5\xbee Widengren, Kein\xc3\xa4nen, Bennstr\xc3\xb6m, Wallenius, Johansson, Dahlin in Sundstedt. Widengren je s tem pri\xc5\xa1el v vodstvo in po petih krogih je imel \xc5\xbee 24 sekund prednosti pred Kein\xc3\xa4nen, ve\xc4\x8dja skupina dirka\xc4\x8dev pa je zaostajala \xc5\xa1e deset sekund. Ebb, ki je bil na za\xc4\x8delju te skupine, se je trudil s prehitevanjem in je uspel obiti Sundstedta v \xc5\xa1estem krogu, Jaakkola pa je imel te\xc5\xbeave z dirkalnikom in je \xc5\xbee zaostajal za krog. Drugouvr\xc5\xa1\xc4\x8deni Kein\xc3\xa4nen je vozil tri sekunde na krog hitreje od skupine dirka\xc4\x8dev za njim, toda vodilnega Widengrena, ki je imel po desetih krogih \xc5\xbee 27 sekund prednosti in je \xc5\xbee lovil skupino dirka\xc4\x8dev za Kein\xc3\xa4nenom za krog, ni mogel uloviti. Bennstr\xc3\xb6m je padel nazaj, prehiteli so ga tudi Wallenius, Johansson in Ebb, ki je kmalu za tem uspel prehiteti tudi Johanssonona in Walleniusa za tretje mesto, v tem trenutku pa je skupino ujel \xc5\xbee vodilni Widengren._NEWLINE_Bj\xc3\xb8rnstad je bil \xc5\xa1e vedno v te\xc5\xbeavah in je opravil \xc5\xbee ve\xc4\x8d postankov v boksih. Ebb je uspel narediti nekaj razlike do Bennstr\xc3\xb6ma in Johansson in za\xc4\x8del loviti drugouvr\xc5\xa1\xc4\x8denega Kein\xc3\xa4nena, ki ga je ujel in tudi prehitel v osemnajstem krogu. Vodilni Widengren pa je bil zaradi boja Dahlina, Sundstedta, Bennstr\xc3\xb6ma in Jaakkole pred njim zadr\xc5\xbean. Na koncu \xc5\xa1tartno-ciljne ravnine je Dahlin ostro zaprl vodilnega Widengrena, ki ga je \xc5\xbeelel \xc5\xbee drugi\xc4\x8d prehiteti za krog. Wallenius, ki je imel te\xc5\xbeavo z motorjem, je padel na \xc4\x8detrto mesto po tem, ko ga je prehitel tudi Johansson. V dvajsetem krogu je imel Widengren, ki \xc5\xa1e vedno ni uspel prehiteti Johanssona, Walleniusa in Bennstr\xc3\xb6ma, \xc5\xa1tirideset sekund prednosti pred Ebbom in Kein\xc3\xa4nenom. V naslednjem krogu mu je le uspelo prehiteti dirka\xc4\x8de za krog, tudi Ebb pa je imel te\xc5\xbeave s prehitevanjem Dahlina za krog, saj je vsak njegov poskus prehitevanja blokiral. Ko pa je Dahlin v borbi s Sundstedtom povzro\xc4\x8dil nesre\xc4\x8do, zaradi katere sta oba izgubil pol minute, je vodstvo dirke Dahlina diskvalificiralo zaradi nevarnega dirkanja._NEWLINE_V petindvajsetem krogu je imel Widengren 47 sekund prednosti pred Ebbom, Kein\xc3\xa4nen je zaostajal \xc5\xa1e enajst sekund, Sundstedt na \xc4\x8detrtem mestu pa je zaostajal \xc5\xbee za krog. Johansson in Wallenius sta zaostajala \xc5\xa1e 24 sekund, Bennstr\xc3\xb6m pa je vse bolj zaostajal. V petintridesetem krogu je moral Kein\xc3\xa4nen odstopiti zaradi okvare uplinja\xc4\x8da, skoraj isto\xc4\x8dasno pa je Walleniusu odpovedal motor. V petintridesetem krogu je imel Ebb le \xc5\xa1e deset sekund prednosti preden bi ga Widengren ujel za krog, \xc5\xbee nekaj krogov kasneje pa je bil Ebb ujet za krog. V enain\xc5\xa1tiridesetem krogu je Widengren \xc5\xbeelel Ebba prehiteti za krog v Ovinku smrti pri mestnih rastlinjakih, toda bil je prehiter, z enim kolesom je zapeljal s steze, se zavrtel in ugasnil motor. Kljub ne\xc5\xa1tetim poskusom za zagon dirkalnika z zaganjalno kljuko, Widengrenu ni uspelo zagnati dirkalnika in Ebb je prevzel vodstvo. Bj\xc3\xb8rnstad se je po te\xc5\xbeavah z dirkalnikom vdal in parkiral ob Widengrenu, Ebb pa je vodstvo zadr\xc5\xbeal do cilja in presenetljivo dosegel doma\xc4\x8do zmago.'